Stantche-boû

Li stantche-boû (on dit eto resse-boû, aresse-boû, spene di Djwif), c' est on pitit bouxhon, come ene pitite djiniesse, ki vént so les tchamps et les trîs.

 Ononis repens

 påwionacêyes

 Discrijhaedje 
Li buk (pacô avou des spenes) dimane coûtchî a tere, come ene rampe. Les coxhes montèt 40 a 70 cm hôt.

Il î florixh des rôzès fleurs, 1,5 a 2 cm longues, do moes d' djun å moes d' setimbe.

Li foye a onk a troes foyous (avou 3 foyous c' est come ene foye di clåve). Tchaeke foyou a l' cogne d' èn oû, avou des ptis acrins sol boird, et des ptits pwels so le dzo.

 Esplikêye so les nos e walon 
Les nos e walon (stantche-boû, aresse-boû), on lzès rtrouve eto dins des ôtes lingaedjes (francès "arrête-boeuf"). Å-z ôre di sacwants, ci sereut paski les vatches k' arivèt djondant tot paxhant, si djokèt.  Mins les berbis et les gades nel frént nén. 

Des ôtes dijhèt kel no e walon, c' est paski ses raecinêyes sont foites assez po stantchî l' eraire, k' esteut saetcheye pa des boûs. En inglès, c' est çoula l' no : "restharrow".

 Ecolodjeye 
L' arivêye des foitès tcherowes et l' fén do viersaedje des teres ont fwait disparexhe les stantche-boû des coûteures. Joseph Bastin dijheut ddja k' end aveut bråmint moens ki dvant e Payis d' Måmdey sol fén do 19inme sieke.

Foû des tchamps, li stantche-boû crexhe voltî so les tere å såvlon, come les dunes do boird del mer.

Categoreye:Plantes
Categoreye:Påwionacêyes